PATVIRTINTA

Radviliškio r. Šiaulėnų Marcelino Šikšnio gimnazijos direktoriaus 2022 m. gegužės 10 d. įsakymu Nr. 1-22-26

**RADVILIŠKIO R. ŠIAULĖNŲ MARCELINO ŠIKŠNIO GIMNAZIJOS SOCIALINIO PEDAGOGO PAREIGYBĖS APRAŠYMAS**

# I. PAREIGYBĖ

1. Radviliškio r. Šiaulėnų Marcelino Šikšnio gimnazijos (toliau – Gimnazijos) socialinio pedagogo pareigybė yra priskiriama specialistų grupei.

2. Pareigybės lygis – A2.

3. Gimnazijos socialinio pedagogo pareigybės aprašymas reglamentuoja socialinio pedagogo, dirbančio Gimnazijoje, veiklą.

4. Gimnazijos socialinio pedagogo veiklos tikslas – padėti įgyvendinti vaiko ir mokinio teisę į mokslą, užtikrinti jo saugumą mokykloje bei sudaryti prielaidas pozityviai vaiko ir mokinio socializacijai ir pilietinei brandai.

5. Gimnazijos socialinis pedagogas dirba kartu su kitais pedagoginiais darbuotojais, klasių auklėtojais, kitais specialistais, tėvais (globėjais, rūpintojais), Gimnazijos bendruomene.

6. Gimnazijos socialinio pedagogo veikla grindžiama vaiko ir mokinio interesų, orumo, individualizavimo, visapusiškumo, prieinamumo, vaiko dalyvavimo priimant su juo susijusius sprendimus, bendradarbiavimo, konfidencialumo principais.

7. Gimnazijos socialinis pedagogas vadovaujasi tarptautiniais ir nacionaliniais teisės aktais, reglamentuojančiais socialinės pedagoginės pagalbos teikimą.

8. Pareigybės pavaldumas – socialinis pedagogas yra tiesiogiai pavaldus Gimnazijos direktoriaus pavaduotojui ugdymo reikalams ir privalo vykdyti visus jo ir Gimnazijos direktoriaus nurodymus ir reikalavimus, neprieštaraujančius įstatymams ir kitiems teisės aktams.

**II. SPECIALŪS REIKALAVIMAI DARBUOTOJUI**

9. Gimnazijos socialiniu pedagogu gali dirbti asmuo:

9.1. įgijęs aukštąjį išsilavinimą ir socialinio pedagogo kvalifikaciją;

9.2. įgijęs socialinės pedagogikos kvalifikacinį laipsnį (profesinio bakalauro, bakalauro, magistro) ir pedagogo ar socialinio pedagogo kvalifikaciją;

9.3. baigęs socialinės pedagogikos studijų programą aukštojoje mokykloje ir įgijęs pedagogo kvalifikaciją;

9.4. įgijęs socialinės pedagogikos magistro kvalifikacinį laipsnį, išklausęs ir atsiskaitęs už ne mažiau kaip 90 studijų kreditų socialinės pedagogikos studijų modulį aukštojoje mokykloje;

9.5. kuris buvo priimtas į darbą į socialinio pedagogo pareigas iki šio įsakymo įsigaliojimo ir atitinkantis iki šio įsakymo įsigaliojimo galiojusius Socialinio pedagogo kvalifikacinius reikalavimus, patvirtintus Lietuvos Respublikos švietimo ir mokslo ministro 2001 m. gruodžio 14 d. įsakymu Nr. 1667 „Dėl Socialinio pedagogo kvalifikacinių reikalavimų ir pareiginių instrukcijų patvirtinimo“;

9.6. esantis nepriekaištingos reputacijos, kaip ji apibrėžta Lietuvos Respublikos švietimo įstatyme; kuris laikosi Pedagogų etikos kodekso;

9.7. išmanantis Lietuvos Respublikos darbo kodeksą, Lietuvos Respublikos švietimo įstatymą, Gimnazijos nuostatus, Gimnazijos darbo tvarkos taisykles, darbo ir priešgaisrinės saugos instrukcijas ir kitus teisės aktus, reglamentuojančius mokinių ugdymą ir mokytojo darbą;

9.8. įgijęs kompetencijas, numatytas Reikalavimų mokytojų ir pagalbos mokiniui specialistų skaitmeninio raštingumo programoms apraše, kurį tvirtina švietimo ir mokslo ministras (gebantis dirbti Word, Excel, Power Point programomis, naudotis internetinėmis programomis bei elektroniniu paštu);

9.9. mokantis lietuvių kalbą, jos mokėjimo lygis turi atitikti Lietuvos Respublikos Vyriausybės nutarimu patvirtintus Valstybinės kalbos mokėjimo kategorijų reikalavimus, išklausęs lietuvių kalbos kultūros kursus pagal Lietuvos Respublikos švietimo ir mokslo ministro patvirtintą Mokytojų, mokyklų vadovų, jų pavaduotojų ugdymui bei skyrių vedėjų lietuvių kalbos kultūros mokymo programą (arba būti išklausę ne mažesnės apimties (22 valandų arba 1 studijų kredito) dalyko studijų metu); taikantis taisyklingos lietuvių kalbos, kalbos kultūros normų reikalavimus, sklandžiai ir argumentuotai dėstantis mintis žodžiu ir raštu;

9.10. pasitikrinęs sveikatą ir turėtis galiojančią Asmens medicininę knygelę;

9.11. turintis galiojančius privalomųjų higienos įgūdžių ir pirmosios pagalbos mokymų pažymėjimus;

9.12. gebantis užtikrinti ugdomų mokinių saugumą, emociškai saugią mokymosi aplinką, reaguojantis į smurtą ir patyčias, vadovaujantis gimnazijos direktoriaus 2017-08-30 įsakymu Nr. 1-17-64 patvirtinta Smurto ir patyčių prevencijos ir intervencijos vykdymo Radviliškio r. Šiaulėnų Marcelino Šikšnio gimnazijoje tvarka.

**III. SOCIALINIO PEDAGOGO PAREIGOS**

10. Socialinio pedagogo pareigos:

10.1. planuoja savo veiklą ir derina su mokyklos vadovu metinės veiklos prioritetus ir pagal juos rengia veiklos planą mokslo metams ir pateikia jį tvirtinti gimnazijos direktoriui, planuoja savo darbo dieną, atsižvelgdamas į paraiškas konsultacijoms, mokyklą lankančių vaikų poreikius. Ne daugiau kaip 60 procentų savo darbo laiko skiria tiesioginiam darbui su švietimo pagalbos gavėjais (vaikų, mokinių švietimo pagalbos poreikiams įvertinti, konsultuoti švietimo pagalbos gavėjus (vaikus, mokinius, jų tėvus (globėjus, rūpintojus), mokytojus ir kitus švietimo įstaigos darbuotojus, vesti jiems užsiėmimus. Kita jų darbo laiko dalis skiriama netiesioginiam darbui su švietimo pagalbos gavėjais (veikloms planuoti ir joms pasirengti, dokumentams rengti, bendradarbiauti su mokytojais, vaikų, mokinių tėvais (globėjais, rūpintojais), kitais asmenimis ugdymo ir (arba) švietimo pagalbos klausimais ir kita);

10.2. vertina socialinės pedagoginės pagalbos vaikui ir mokiniui poreikius (kartu su kitais specialistais), esant būtinybei gali lankytis pamokose, neformaliojo ugdymo ir kitose veiklose;

10.3. dirba su asmeniu (individualus darbas) – mokiniu, tėvais ar teisėtais vaiko atstovais, pedagogais ir kitais gimnazijoje dirbančiais specialistais socialinių pedagoginių problemų sprendimo, socialinės pedagoginės pagalbos teikimo klausimais;

10.4. dalyvauja sprendžiant krizinius atvejus mokykloje, vertina ir dalyvauja sprendžiant ugdymo ir socialinių įgūdžių problemas, susijusias su įvairiais mokiniams kylančiais sunkumais (pagrindinių reikmių tenkinimo, saugumo užtikrinimo). Sprendžiant problemas ir priimant sprendimus neperžengia savo profesinės kompetencijos ribų;

10.5. numato socialinės pedagoginės pagalbos teikimo vaikui ir mokiniui būdus bei formas bendradarbiaudamas su mokytojais, klasių auklėtojais, tėvais (globėjais, rūpintojais), kitais specialistais, švietimo pagalbos įstaigomis, kitais su vaiku ir mokiniu dirbančiais asmenimis, socialinių paslaugų ir sveikatos priežiūros įstaigomis, teisėsaugos institucijomis, socialiniais partneriais;

10.6. dirba su mokiniais, priklausomais nuo alkoholio, narkotinių medžiagų, patiriančiais seksualinį ir fizinį išnaudojimą, inicijuoja ir įgyvendina prevencines veiklas bei socialinio ugdymo projektus kartu su gimnazijos Vaiko gerovės komisija ir gimnazijos savivaldos grupėmis, ugdant vaikų ir mokinių gyvenimo įgūdžius;

10.7. kiekvienam mokiniui, su kuriuo dirba socialinis pedagogas, užveda bylą ir laiko joje informaciją apie mokinio socialinę situaciją bei teikiamos pagalbos procesą, tvarko ir pildo darbo dokumentus (konsultacijų žurnalą ir kitus reikiamus dokumentus);

10.8. padeda mokinio tėvams (globėjams, rūpintojams) suprasti vaiko socialinius ir psichologinius poreikius, jų tenkinimo svarbą, geriau suprasti vaiko, turinčio vystymosi sunkumų, poreikius, tėvų teises ir pareigas;

10.9. rengia ir skleidžia informaciją apie socialinę pedagoginę pagalbą, informuoja mokinio tėvus (globėjus, rūpintojus) apie jų teisę gauti tokią pagalbą, talkina šeimai ją gaunant;

10.10. bendradarbiauja su klasių auklėtojais, kitais mokytojais, pagalbos specialistais, gimnazijos administracija, sprendžiant vaikų socialines-pedagogines problemas, rūpinasi vaikų socialinių įgūdžių ugdymu;

10.11. informuoja gimnazijos vadovą, mokytojus, kitus pagalbos specialistus apie susidariusią probleminę situaciją mokiniui ir teikia siūlymus gimnazijos direktoriui gimnazijos mikroklimato gerinimo, jaukios, saugios aplinkos kūrimo klausimais;

10.12. atstovauja ir gina vaikų teises gimnazijoje, teisėsaugos ir kitose institucijose;

10.13. atlieka aktualius socialinius pedagoginius tyrimus gimnazijoje, atsižvelgdamas į gimnazijos bendruomenės poreikius (prioritetus, strateginį ir metinį veiklos planus);

10.14. renka, kaupia ir analizuoja informaciją, reikalingą vaikų ir mokinių problemoms spręsti, bendradarbiaudamas su gimnazijos bendruomene, esant būtinybei – su kitomis institucijomis;

10.15. lanko mokinius, turinčius socialinių problemų, namuose;

10.16. atsako už kasdieninę nemokamai besimaitinančių mokinių apskaitą;

10.17. atsako už kvaišalų vartojimo, nusikalstamumo prevenciją gimnazijoje.

10.18. dalyvauja gimnazijos vaiko gerovės ir kitų gimnazijos direktoriaus sudarytų darbo grupių, komisijų veikloje;

10.19. šviečia gimnazijos bendruomenę socialinės pedagoginės pagalbos teikimo, mokyklos nelankymo ir kitų neigiamų socialinių reiškinių prevencijos, pozityvios socializacijos klausimais, nuolat tobulina savo kompetencijas;

10.20. dalyvauja bendrose gimnazijos veiklose: posėdžiuose, pasitarimuose, vidaus įsivertinimo vykdyme, strateginiame planavime ir kt.;

10.21. direktoriaus pavedimu dalyvauja brandos egzaminų, įskaitų ir pagrindinio ugdymo pasiekimų patikrinimo vykdymo komisijose, vykdo standartizuotus testus;

10.22. pagal grafiką budi prieš pamokas ar gimnazijos renginių metu;

10.23. vykdo kitus teisės aktų nustatytus ar gimnazijos direktoriaus priskirtus nenuolatinio pobūdžio pavedimus pagal kompetenciją.

**IV. SOCIALINIO PEDAGOGO ATSAKOMYBĖ**

11. Gimnazijos socialinis pedagogas atsako už kokybišką savo funkcijų vykdymą, korektišką gautų duomenų panaudojimą ir informacijos konfidencialumą, vaikų ir paauglių saugumą teikiant socialinę pedagoginę pagalbą.

\_\_\_\_\_\_\_\_\_\_\_\_\_\_\_\_\_